**Războiul**

*Florin Pindaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Războiul

Se-adună comisii și-ncep protocoale,

Guverne adoptă măsuri austere

În stradă se trage, se moare, se-nvie

Și-i jale și zgomot, și praf și durere.

Se luptă păreri și idei între ele,

Orgolii se-adună în găști ca mișeii

E-un sânge concret cu care plătim

Războiul acesta, abstract,al ideii.

Din fabrici de stat ies steaguri arzânde

Și norma de jale-i total parțială

Pier strâmbe cu totul state de drept

Și legea-n vigoare e iar marțială.

Aduceți prăpădul încoa, noi l-am vrut

E-al nostru să-l ducem până-n sfârșit

Doar luați-ne fiii și-i duceți departe

Să n-afle vreodată cum am murit.